פירוש נוסף ערך זה עוסק בתכנה חופשית למסרים מידיים. אם התכוונתם למשמעות אחרת, ראו טלגרם (פירושונים).

**טלגרם** (באנגלית: **Telegram**, בעברית: "מברק") היא מערכת מסרים מיידיים. יישומי לקוח של טלגרם זמינים במכשירי אנדרואיד ו-iOS ובמערכות שולחניות (Microsoft Windows, OS X, לינוקס). המשתמשים בטלגרם יכולים להתכתב ולהחליף ביניהם מסרים הכוללים תמונות, סרטונים וקבצים מכל סוג עד גודל של 4 ג"ב לקובץ. כברירת מחדל, התמונות והסרטונים נשלחים כשהם דחוסים, אך ניתן לשלוח קובץ ללא דחיסה.

מסרים הנשלחים באמצעות טלגרם מאוחסנים בענן (כלומר, בשרתי טלגרם) על מנת לחסוך באחסון המכשיר של המשתמש ולאפשר שימוש במספר מכשירים במקביל. עם זאת, יש אופציה לצ'אט סודי שבו המסרים מוצפנים מקצה לקצה ואינם נשמרים בענן. קבוצות בטלגרם יכולות להכיל עד 200,000 חברים, והערוצים אינם מוגבלים כלל בכמות המנויים שלהם.

מערכת טלגרם מנוהלת על ידי מוסד ללא כוונת רווח שהתחיל בגרמניה והיום פועל בדובאי, ובתמיכת איש העסקים הרוסי הגולה פאבל דורוב. יישומי הלקוח של טלגרם הם תוכנה חופשית.

יכולות
------

חשבונות טלגרם מקושרים למספר הטלפון של המשתמש, כאשר האימות מתבצע דרך קוד שנשלח במסרון או בהודעה קולית לפי בחירת המשתמש. ניתן להחליף את מספר הטלפון המזוהה בלי לאבד את ההודעות. מספרי הטלפונים של אנשי הקשר של המשתמש באותו המכשיר, שיש להם חשבון טלגרם, יצורפו אוטומטית בתור אנשי קשר בטלגרם. אפשר לנהל שיחות קבוצתיות. ממשק אינטרנטי מאפשר שליחת הודעה ישירה דרך דפדפן אינטרנט.

ישנם שני מצבי שיחה: המצב הרגיל, שמשתמש בהצפנה בין השרת ללקוח, והמצב הסודי, שמצפין את השיחה בהצפנה מקצה-לקצה.

חשבונות שלא היו בשימוש במשך חצי שנה נמחקים אוטומטית. אפשר לשנות בהגדרות גם לשנה / חצי שנה / 3 חודשים / חודש.

### שיחות סודיות

לטענת טלגרם, השיחות הסודיות שבפלטפורמה מאובטחות יותר מאשר שיחות בוואטסאפ וב־LINE. השיחות מוצפנות בשיטת AES, RSA ופרוטוקול דיפי-הלמן עם פרוטוקול MTProto שפותח על ידי טלגרם עצמה. רק שני מכשירים יכולים להשתתף בשיחה סודית נתונה. בגרסאות המתקדמות נוספה להודעות יכולת השמדה עצמית כך שהן נמחקות גם מהמכשיר המקבל לאחר זמן מוגדר מראש.

ב־1 בדצמבר 2014 טלגרם מימשה סודיות מושלמת קדימה בשיחות סודיות. יכולת זאת מאפשרת החלפת מפתחות תכופה עם שמירה על גישה לשיחות קודמות. יישומי טלגרם רשמיים מחליפים מפתח אם היה בו שימוש ל־100 הודעות או למשך יותר משבוע. המפתחות הישנים נזרקים ולא נעשה בהם שימוש חדש.

### רובוטים וממשק API

אפליקציית טלגרם היא מחלוצות שילוב הרובוטים האוטומטיים בממשק כחלק אינטגרלי, כעת ביכולתו של כל אחד ליצור רובוט בטלגרם בעזרת כמה צעדים פשוטים ברובוט ייעודי, שנבנה על ידי חברת טלגרם למטרה זו ולממשק אותו בעזרת API לכל תוכנית שהיא.

הרובוטים פועלים באמצעות מקלדת כפתורים, מקלדת צפה, או טריגרים ללא מקלדת.

כל משתמש יכול לבנות ולפתח רובוט גם ללא ידע בתכנות על ידי מערכות ייעודיות לבניית בוטים, כמו MANIBOT. בעבר הייתה פעילה בטלגרם "Powerchat" - מערכת ישראלית פופולרית לבניית וניהול רובוטים

יכולות הרובוטים בטלגרם מגוונות, ניתן לשוחח עם רובוט במסך השיחה או אפילו בממשק inline בכל שיחה או קבוצה. כמו כן, מנהלים של קבוצות יכולים לתת לרובוט מסוים הרשאות ניהול בקבוצה שלהם כדי שהוא יוכל לדוגמה להוציא (או להזהיר) משתמשים ששולחים בקבוצה קישורים או מספימים וכדומה.

### ערכות נושא

באפליקציית טלגרם באנדרואיד, כל משתמש יכול לעצב בהגדרות את האפליקציה והתוכנה בצבעים לבחירתו, או לחלופין להפעיל קובץ מוכן (שמשתמש אחר ייצר) המעצב את האפליקציה בצורה מסוימת. ישנם ערוצים וקבוצות בהם מאות עיצובים שונים, וישנם אפילו ערוצים כאלו בעברית.

### שמירת קבצים

בברירת המחדל של האפליקציה, חלק מהקבצים יורדים אוטומטית כדי שהמשתמש יוכל לצפות בהם (אפשר לבחור בהגדרות מתי קבצים ירדו אוטומטית. לדוגמה: רק בקבוצות, ורק קבצים קטנים, לא כולל סרטונים, וכדומה), אך קבצים שיורדים אוטומטית, כגון תמונות או סרטונים, לא נשמרים אוטומטית בגלריה (ניתן לשנות זאת) בשביל לא להעמיס על המשתמש ולהוסיף לו קבצים בהם הוא לא מעוניין. כדי לשמור קובץ מסוים, כגון תמונה, יש לבחור את הקובץ הספציפי ולשמור אותו (כדי לשמור תמונה לדוגמה, יש ללחוץ על שלוש הנקודות שבצד ימין למעלה ואז על "שמור לגלריה").

### חיפוש

בניגוד לוואטסאפ ומערכות מסרים מיידיים אחרות, בטלגרם אפשר לחפש משתמשים שיש להם חשבון בטלגרם לפי השם שלהם (רק אם יש להם שם משתמש) או לפי שם המשתמש שלהם, ללא קשר למספר הטלפון שלהם.

בטלגרם, בעבר, המספר הסלולרי היה נשאר חסוי, אלא אם המספר נמצא באנשי הקשר של המשתמש השני, או שהמספר שלו אצלך. אבל החל מ-2018, טלגרם שינו את המדיניות הזו: רק מי שכבר יש לו את המספר שלך באנשי הקשר שלו יוכל לראות את המספר שלך בפרופיל שלך. הגדרה זו ניתנת לשינוי בהגדרות.

### תמיכה בעברית

טלגרם תמכה בהתקנת שפות בצורה עצמאית עד לגרסה 5 של האפליקציה, ומגרסה זו מספקת בהפצה המקורית אפשרות להתקין את השפה העברית כשחרור בטא גם באפליקצית המובייל וגם באפליקצית המחשב. במהלך מלחמת חרבות ברזל, ולאור השימוש הגובר באפליקציה, שחררה טלגרם רשמית את השפה העברית באופן מובנה באפליקציה, אך רק בגרסת המובייל.

בטלגרם פלוס וטלגרם X העברית מובנית כבר בהורדה מגוגל פליי.

### טלגרם X

טלגרם X לאנדרואידטלגרם X לאנדרואיד
ב-31 בינואר 2018, טלגרם הכריזה על יצירת אפליקציית טלגרם רשמית נוספת, בשם "טלגרם X". אפליקציה מהירה יותר וקלה יותר לשימוש. האפליקציה הושקה לאנדרואיד ול- iOS, אך מאוחר יותר האפליקציה עבור iOS הושבתה כי היא התמזגה לאפליקציה הראשית. כרגע, טלגרם X זמינה רק באנדרואיד.

היסטוריה
--------

מערכת טלגרם הושקה בשנת 2013 על ידי האחים ניקולאי ופאבל דורוב, המייסדים של VK, אתר הרשת החברתית הפופולרית ביותר ברוסיה. ארגון Telegram Messenger LLP, שמנהל את הרשת עכשיו, הוא מוסד ללא כוונת רווח בגרמניה שאינו קשור ל-VK. פאבל דורוב מספק לרשת תמיכה דרך קרן Digital Fortress.

באוקטובר 2013 היו לטלגרם 100,000 משתמשים מדי יום. ב-24 במרץ 2014 דיווחה הרשת על כ-35 מיליון משתמשים רשומים וכ-15 מיליון משתמשים פעילים בכל יום. באוקטובר 2014 הביאו טענות על כך שממשלת קוריאה הדרומית מרגלת אחרי משתמשי האינטרנט לעליה בפופולריות של טלגרם במדינה, מתוך הנחה שהרשת המוצפנת תקשה על הריגול. בדצמבר 2014 דיווחה הרשת על 50 מיליון משתמשים פעילים. באוגוסט 2015 דיווחה הרשת על העברת 10 מיליארד מסרים ביום. בדצמבר 2017 דיווחה הרשת על 180 מיליון משתמשים פעילים בחודש, במרץ 2018 דיווחה שהגיעה ל-200 מיליון משתמשים פעילים בחודש, באפריל 2020 דיווחה שהגיעה ל-400 מיליון משתמשים פעילים בחודש ובינואר 2021 דיווחה שהגיעה ל-500 מיליון משתמשים פעילים בחודש.

הרשת מארגנת תחרויות הקוראות לאנשים לנסות לפרוץ אותה ולגלות על מה התכתבו משתמשים (שנוצרו במיוחד לצורך התחרות). קבוצה רוסית שהצליחה למצוא פרצת אבטחה בטלגרם קיבלה מהארגון פרס של 100,000 דולר אמריקאי לאחר שהפרצה תוקנה. מומחי אבטחה כגון מוקסי מרלינספייק טענו שתחרויות מסוג זה הן דרך מפוקפקת להוכיח את האבטחה של הרשת, אם כי היו גם אנשים שתמכו בשיטות של טלגרם.

בפברואר 2015 זכו שיחות בטלגרם במצב רגיל (לא סודי) לציון של 4 מתוך 7 כוכבים בהערכת רמת האבטחה של קרן החזית האלקטרונית. לשם השוואה, הרשתות המתחרות וואטסאפ, פייסבוק מסנג'ר וגוגל Hangouts קיבלו שני כוכבים באותו דירוג ואילו רשת סקייפ קיבלה רק כוכב אחד. שיחות טלגרם במצב סודי קיבלו 7 מתוך 7 כוכבים באותו הדירוג. במרץ 2018 חזרה בה הקרן מהדירוג שניתן לטלגרם ואף הזהירה שלא להסתמך על המלצותיה. היא הבטיחה לעבוד על דירוג חדש שמשקף טוב יותר את נושא האבטחה של המסרים המיידיים.

באוגוסט 2015 הודיע משרד התקשורת של איראן על השגת הסכם עם טלגרם על הגבלת אפשרויות ההצפנה. ארגון Global Voices Online] מתח ביקורת על טלגרם בשל הסכמתה לשתף פעולה עם מאמצי המעקב והצנזורה של ממשלת איראן. במאי 2018 החרימה ממשלת איראן את טלגרם ואף חסמה את השימוש בה במדינתה לגמרי בטענה שהיא מסייעת למתנגדי המשטר ומארגני מחאה.

בפברואר 2018 הסירה חברת אפל את האפליקציה מחנות האפליקציות שלה בעקבות טענות לתכנים פדופיליים, אך החזירה אותה לחנות בתוך זמן קצר לאחר שחברת טלגרם טיפלה בכך.

במרץ 2018 עמדה טלגרם בפני איום על חסימתה מפעילות בשטחי הפדרציה הרוסית על ידי רוסקומנדזור, בעקבות חילוקי דעות מול הרשויות ברוסיה ושירות הביטחון הפדרלי, בשל דרישת שירות הביטחון למסור לידיהם את מפתחות ההצפנה של תוכני ההודעות בטלגרם. באפריל אותה שנה טלגרם נחסמה לשימוש ברוסיה בהוראת בית הדין במוסקבה. עוד דווח שבגלל שטלגרם אימצה טקטיקת התחמקות מהצנזורה על ידי שימוש בכתובות IP מתחלפות, הרשויות הרוסיות הגיבו בחסימת 19 מיליון כתובות IP, רובן כתובות שאינן קשורות ומשמשות למסחר לגיטימי, תוך שהם מביאים בחשבון את הנזק הצדדי העצום שנגרם לכלכלה הרוסית עקב כך.

בתקופה זו הפכה טלגרם לאחת הפלטפורמות המועדפות ביותר עבור תיאום מקוון לצורכי טרור, והיא הפכה בהדרגה לפלטפורמה הדומיננטית של ארגוני טרור שונים, בין היתר בעקבות מנגנונים שונים שסייעו לטשטש ראיות, דוגמת אפשרות למחיקת הודעות לצמיתות לאחר צפייה.

עד 2020 הפעילה טלגרם את Telegram Open Network, פרויקט בתחום המטבעות המבוזרים. אז, סגרה אותו בעקבות לחץ הרשויות האמריקניות.

אבטחה ופרטיות
-------------

בספטמבר 2015 התפרסמה קריפטואנליזה של פרוטוקול MTProto הפועל מאחורי הקלעים של תוכנת טלגרם. הוכח שהפרוטוקול מיישם פרימיטיבים קריפטוגרפיים ישנים שלא עמדו במבחן הזמן וחדלו להשתמש בהם בכל המערכות המודרניות. כמו כן, הפרוטוקול אינו מספק הבטחת שלמות מינימלית ואינו משתמש בהצפנה מאומתת. למרות שקוד התוכנה בצד הלקוח פתוח, קוד צד שרת סגור, ולכן יש כנראה צורך לתת אמון בטלגרם. לאחר הביקורת ביצעו מפתחי התוכנה שיפורים אחדים, אם כי לא נטשו את הפרדיגמה הבסיסית שלהם. נכון ל-2018 קיימים כ-23 עדכוני תוכנה לטלגרם. בניגוד למקובל בעולם אבטחת המידע, מערכת האבטחה של תוכנת טלגרם פותחה באופן עצמאי ללא ביקורת ציבורית ראויה והיא מכילה מספר בעיות בטיחותיות שחלקן תוקנו.

כמו כן ישנה ביקורת רבה על כך שבברירת מחדל רשימת אנשי הקשר של המשתמשים יחד עם כל המסרים מאוחסנים בשרתי טלגרם עם מפתחות הפענוח לצדם וכי הצפנה מקצה-לקצה שהחברה מתהדרת בה אינה מופעלת כברירת מחדל. בגרסאות המוקדמות המשתמשים אפילו לא קיבלו התראה על כך שהתוכנה מתכוונת לטעון את רשימת האנשי הקשר שלהם ממכשיר הטלפון לשרתי החברה. כמו כן התברר שתוכנת טלגרם מדליפה מטא-דאטה כמו אודות זמני ההתחברות של משתמשים. לטענת החברה בגרסת MTProto 2.0 טופלו כל הבעיות שצוינו והתוכנה בגרסה זו מציגה ביטחון ברמה המחמירה תחת מודל IND-CCA (אי-יכולת הבחנה תחת מודל התקפת מוצפן-נבחר). באפריל 2016 דווח שחשבונות טלגרם של מספר פעילי אופוזיציה ברוסיה נפרצו על ידי יירוט הודעות ההתחברות בהתקפת אדם באמצע, כנראה מעשה ידי הממשל הרוסי. חברת טלגרם המליצה בעקבות כך לעבור לאימות דו-שלבי. במאי 2016 המליצה הועדה להגנה על עיתונאים (CPJ) מארצות הברית נגד השימוש בטלגרם בטענה שהתוכנה אינה מספקת הצפנה מקצה לקצה כברירת מחדל וכן בגלל השימוש במערכת קריפטוגרפית לא תיקנית שמומחי הצפנה מסתייגים ממנה.

אדוארד סנודן ביקר בחשבון הטוויטר שלו את תוכנת המסרים טלגרם בטענות דומות לאילו שהוזכרו וציין שתוכנת טלגרם פחות בטוחה מוואטסאפ. בין סנודן (ומומחי הצפנה רבים) לבין פאבל דורוב קיים ויכוח נוקב באשר לשאלת הביטחון של טלגרם. לטענת דורוב, גם תוכנות המספקות הצפנה מקצה לקצה מחויבות מטעמי שירות לספק ללקוחותיהן גיבוי ענן של כל השיחות והבעיה היא שהגיבוי אינו מוצפן מקצה לקצה. לכן לטענתו, אין היגיון בשימוש בהצפנה מקצה לקצה עבור שיחות שגם ככה יגיעו לענן וכל מי שיש לו גישה לשרתי וואטסאפ או החברה המספקת גיבוי תהיה לו אפשרות לקרוא את תוכן ההודעות. עוד טען שגם אם משתמש יבחר שלא לגבות את ההודעות, סביר להניח שהמשתמשים איתם שוחח עלולים לעשות זאת. מצד שני טוענים המבקרים כי גם אם טענתו של דורוב נכונה היא אינה רלוונטית כלל לדיון. לטענתם, גיבוי הוא אופציונלי ואינו פרט מהותי בביטחון התוכנה הנחשב כיתרון ויעד חשוב שלה לעומת המתחרים.

מודל עסקי
---------

 פרק זה טעון עריכה. אנא תרמו לוויקיפדיה ועזרו לערוך אותו. ייתכן שתמצאו פירוט בדף השיחה. הסיבה היא: כיום כבר הושק מנוי פרמיום.
מאז הקמתה ניתן להשתמש בטלגרם ללא תשלום, אם כי היא עוברת בהדרגה למודל Freemium.

טלגרם מתבססת על פרסומות, שמתווספות רק בערוצים ציבוריים של 1,000 רשומים ויותר, גם אם בעל הערוץ לא נתן את הסכמתו לכך. מפרסמים יכולים לבחור את הערוצים שבהם הם מעוניינים לפרסם, אך לא מתבצעת התאמה ישירה של הפרסום לכל משתמש, כזו שבהכרח הייתה דורשת ניטור וניתוח של הרגלי השימוש שלו. ההכנסות מהפרסום משמשות ראשית לכיסוי ההוצאות הבסיסיות של המלכ"ר שמתפעל את טלגרם, והסכומים הנותרים מועברים למנהל הערוץ.

משתמשים שאינם מעוניינים בפרסומות יוכלו לרכוש מנוי חודשי, שיכלול הטבות נוספות פרט להסתרת הפרסומות, כגון גישה לסטיקרים נוספים. אם מנהל ערוץ לא מעוניין בהצגת הפרסומות בערוץ שלו הוא יוכל לשלם לטלגרם לצורך כך, כדי לקנות מעין פרסומת מוסתרת שתופיע במקומן.

פרט להסרת הפרסומות, המנוי החודשי בטלגרם פרמיום יאפשר גם הקלת מגבלות שונות, כגון רוחב פס וגודל העלאה מרבי מוגדלים.

בישראל
------

בשנת 2017 נפתחה בישראל רשת טלגראס, רשת הפצה ומכירה של סמים דרך ערוץ בטלגרם, שניצלה את האנונימיות היחסית שבשימוש ביישום.

בינואר 2018, בעקבות פנייה של חברת זיר"ה, ספקית האינטרנט נטוויז'ן חסמה באמצעות הרעלת DNS את הגישה לטלגרם, אך לאחר פחות משעה הסירה את החסימה.

בפברואר 2018 פתח בנימין נתניהו ערוץ בטלגרם, ובעקבותיו הצטרפו פוליטיקאים, כלי תקשורת ועיתונאים ישראלים נוספים.

התעניינות בתוכנת טלגרם בישראל לפי Google Trendsהתעניינות בתוכנת טלגרם בישראל לפי Google Trends
במרץ 2018 טלגרם הגיעה למיליון משתמשים ישראלים. טלגרם המשיכה לצבור התעניינות לאחר מספר מקרים מתוקשרים של שימושים מפרי־חוק בפלטפורמה.

בשנת 2020, בתקופת מגפת הקורונה בישראל, ערוץ המידע של משרד הבריאות בטלגרם צבר פופולריות כמקור מידע אמין ורשמי בנוגע למגפה, להנחיות ולצעדי הגבלתה. הערוץ הגיע בשיאו לכ-180,500 מנויים, ואף קיבל תו אימות רשמי מטלגרם, כפי שקיבלו הערוצים המקבילים של משרדי הבריאות בגרמניה, קובה, הודו, איטליה, רוסיה ומדינות נוספות. ערוץ אבו עלי אקספרס הוא הראשון בכמות הצפיות לפוסט (נכון לאוגוסט 2022).

השוואה למתחרה המקבילה, וואטסאפ
------------------------------

|  | טלגרם | וואטסאפ |
| --- | --- | --- |
| מספר חברים מקסימלי בקבוצה | 200,000 | 1024 |
| אפשרות ליצור קבוצה בה רק המנהל/ים יכול/ים לשלוח הודעות | כן | כן |
| גודל קובץ מקסימלי | 2GB, למנויים: 4GB | 100MB עבור מסמכים, 16MB עבור מדיה |
| הורדת קובץ שנית | ללא הגבלה (הקבצים נשארים בשרת), למעט "שיחות סודיות" | לא אפשרי כברירת מחדל |
| מספר חברים מקסימלי בקבוצה בה רק מנהלים יכולים לשלוח הודעות (ערוץ) | ללא הגבלה | 512 (כולל המנהלים) |
| מספר חשבונות | מספר חשבונות במקביל על האפליקציה | שני חשבונות במקביל על האפליקציה |
| איכות המדיה | הורדת איכות כברירת מחדל, אך ניתן לשלוח בלי דחיסה או לבחור את האיכות הרצויה | הורדת איכות |
| חשיפת מספר הטלפון | ניתן לשינוי בהגדרות | גלוי לכולם |
| מספר תמונות פרופיל | ללא הגבלה (כולל וידאו ללא קול) | תמונה אחת |
| פלטפורמות (שימוש ב:) | באפליקציה, בתוכנה ובדפדפן | באפליקציה, בתוכנה ובדפדפן (השימוש בתוכנה ובדפדפן מתאפשר רק כשהסמארטפון דולק) |
| סוגי התקשרות (דרכים לתקשר) | שיחות, קבוצות, ערוצים ובוטים | שיחות, קבוצות וסטטוס |
| הצפנה מקצה לקצה | לא כברירת מחדל אלא רק במצב שיחה סודית או בשיחות וידאו. בכל השאר – מבוסס על פרוטוקול קריפטוגרפי מתוצרת עצמית, בשם MTProto. | כן, הצפנה מקצה לקצה מופעלת כברירת מחדל בכל צורות ההתקשרות (אלא אם כן מגבים את ההודעות לגוגל דרייב בהגדרות).
מבוסס על פרוטוקול סיגנל. |
| שיחה סודית | שיחות סודיות מוצפנות מקצה לקצה ולא נשארות על השרתים ואין אפשרות לצלם מסך | לא קיים (בוואטסאפ כל ההודעות מוצפנות מקצה לקצה בברירת מחדל, אלא אם כן מגבים את ההודעות לגוגל דרייב ללא הפעלת הגיבוי בהגדרות) |
| אפשרות למחוק לצד השני הודעה שנשלחה או התקבלה | כן | רק הודעות שנשלחו, ורק עד שלושה ימים מרגע שנשלחה, רואים שנמחקה הודעה בצד המקבל |
| שיחות אודיו/וידאו | כן, עד שני משתתפים.
בנוסף, יש אופציה לשיחות קוליות קבוצתיות עם עד אלפי משתתפים | כן, עד שמונה משתתפים |
| אפשרות לעריכת הודעה לאחר השליחה | ללא הגבלה, אך עם הערה שנערך | אפשרות לעריכה בזמן מוגבל אך עם הערה שנערך |
| גיבוי | גיבוי ענן לשיחות רגילות. אין גיבוי לשיחות סודיות | קיימת אופציה לגיבוי ענן (הגיבוי אינו מוצפן בברירת מחדל מקצה לקצה אלא בהצפנה רגילה אך ניתן לגבות בהצפנה מקצה לקצה) |
| עריכת סקרים | כן (הצבעות, סקרים אנונימיים, בוחן) | כן |
| קוד פתוח | רק צד לקוח | קוד סגור |

ראו גם
------

* וואטסאפ

לקריאה נוספת
------------

* ברוכים הבאים לטלגרם: כל מה שצריך לדעת, באתר ynet, 8 באפריל 2020
* 10 דברים שתוכלו לעשות בטלגרם ולא בוואטסאפ, באתר גיקטיים, ‏2020-01-19

קישורים חיצוניים
----------------

ויקישיתוף מדיה וקבצים בנושא **טלגרם** בוויקישיתוף
* אתר האינטרנט הרשמי של טלגרם
* טלגרם, ברשת החברתית אקס (טוויטר)

* טלגרם, ביישום טלגרם

* טלגרם, ברשת החברתית טיקטוק
* הממשק האינטרנטי
* שי רינגל, ‏מה שקורה בטלגרם, באתר ‏מאקו‏, 4 במאי 2017
* יואב סטולר, טלגרם גייסה 850 מיליון דולר, לקראת הנפקת מטבע קריפטו, באתר כלכליסט, 18 בפברואר 2018
* נדב בן-דהן, טלגרם .vs וואטסאפ, באתר הפורום לחברה האזרחית
* פאבל דורוב, למה וואטספ לעולם לא תהיה מאובטחת - מתורגם,(הקישור אינו פעיל) 16.05.19

הערות שוליים
------------

1. ↑  *This $5 Billion Encrypted App Isn't for Sale at Any Price*, Bloomberg, 12 בדצמבר 2017 `{{citation}}`:  (עזרה)
2. ↑  באתר החברה
3. ↑  "How secure is Telegram?", *FAQ*, Telegram
4. ↑  *Description of MTProto Mobile Protocol*, Telegram
5. ↑  Custom Themes, Telegram
6. ↑  Android Themes Channel, Telegram
7. ↑  Desktop Themes Channel, Telegram
8. ↑  עיצובים לטלגרם, באתר Telegram
9. ↑  לינק להתקנת השפה העברית מתוך האתר הרשמי
10. ↑  רפאל קאהאן, טלגרם: "הוספנו ממשק בעברית לאור המצב", באתר ynet, 9 באוקטובר 2023
11. ↑  Telegram X: Progress through Competition, Telegram
12. ↑  George Kamau, Telegram X for iOS Has Been Discontinued, Techweez, ‏2019-05-30 (באנגלית)
13. ↑  "Meet Telegram, A Secure Messaging App From The Founders Of VK, Russia's Largest Social Network". TechCrunch. 27 באוקטובר 2013. `{{cite web}}`:  (עזרה)
14. ↑  "Russia's Zuckerberg launches Telegram, a new instant messenger service". Reuters. 2013-08-30.
15. ↑  *Telegram Hits 35M Monthly Users, 15M Daily With 8B Messages Received Over 30 Days*, TechCrunch, 24 במרץ 2014 `{{citation}}`:  (עזרה)
16. ↑  *Telegram Reaches 1 Billion Daily Messages*, Telegram, 8 בדצמבר 2014 `{{citation}}`:  (עזרה)
17. ↑  "10 Billion Telegrams Delivered Daily". *telegram.org*
18. ↑  עומר כביר, טלגרם: יש לנו כבר יותר מ-200 מיליון משתמשים בחודש, באתר כלכליסט, 23 במרץ 2018
19. ↑  400 Million Users, 20,000 Stickers, Quizzes 2.0 and €400K for Creators of Educational Tests, Telegram, ‏2020-04-24
20. ↑  Durov's Channel, Telegram
21. ↑  "Crowdsourcing a More Secure Future". Telegram blog. 21 דצמ' 2013. נבדק ב-3 במרץ 2014. `{{cite web}}`:  (עזרה)
22. ↑  "Secure Messaging Scorecard. Which apps and tools actually keep your messages safe?". Electronic Frontier Foundation. 2015-02-27. אורכב מ-המקור ב-2015-09-09. נבדק ב-2015-09-06.
23. ↑  Alimardani, Mahsa (28 באוגוסט 2015). "Is Telegram's Compliance with Iran Compromising the Digital Security of Its Users?". Global Voices Online. נבדק ב-30 באוגוסט 2015. `{{cite web}}`:  (עזרה)
24. ↑  Iran's judiciary bans use of Telegram messaging app: state TV
25. ↑  אפל: הסרנו את טלגרם מחנות האפליקציות בגלל תכנים פדופיליים, באתר גיקטיים, ‏2018-02-06
26. ↑  גיא לוי, טלגרם הוסרה מחנות האפליקציות בגלל הפצת פדופיליה, באתר ynet, 6 בפברואר 2018
27. ↑  אתר למנויים בלבד בית המשפט ברוסיה: טלגרם חייבת לשתף פעולה עם גורמי המודיעין במדינה, באתר הארץ, 21 במרץ 2018
28. ↑  בית המשפט הרוסי חייב את טלגרם למסור את מפתחות ההצפנה שלכם לשירותי הביטחון הרוסיים
29. ↑  דור צח, ‏רוסיה דורשת מטלגרם למסור את נתוני ההצפנה של האפליקציה, באתר גלובס, 21 במרץ 2018
30. ↑  כבר לא כל כך סודית: טלגרם תאלץ להעביר פרטי משתמשים לממשלת רוסיה
31. ↑  Telegram, живи! Простой способ обойти блокировку мессенджера
32. ↑  גיא לוי, בית הדין ברוסיה הורה לחסום את טלגרם במדינה, באתר ynet, 13 באפריל 2018
33. ↑  Russian Censorship of Telegram, Schneier on Security
34. ↑  Stuart Macdonald, Sara Giro Correia and Amy-Louise Watkin, Regulating terrorist content on social media: automation and the rule of law, אוניברסיטת קיימברידג', ‏20 June 2019
35. ↑  עומר כביר, דו"ח טכנולוגיגל עכור של אלימות ושנאה שוטף את הרשתות החברתיות, באתר כלכליסט, 16 במאי 2021
36. ↑  טלגרם החלה לתמוך בעסקאות קריפטו: ניתן לשלוח ולקבל מטבע דיגיטלי באמצעות הצ'אט, באתר כלכליסט, 1 במאי 2022
37. ↑  A practical cryptanalysis of the Telegram messaging protocol
38. ↑  Signal’s Moxie Marlinspike calls out Pavel Durov’s ‘Trump logic’
39. ↑  Why You Should Stop Using Telegram Right Now
40. ↑  Security Analysis of Telegram
41. ↑  Is Telegram Really Safe for Activists Under Threat? These Two Russians Aren't So Sure
42. ↑  Why Telegram's security flaws may put Iran's journalists at risk
43. ↑  האם אפליקציית טלגרם באמת בטוחה?
44. 1 2  מייסד טלגרם: נתחיל לגבות תשלום על שירותי פרימיום, באתר גיקטיים, ‏2020-12-23
45. 1 2 3  אילן גלר, טלגרם תציע מנוי בתשלום כדי להסתיר את הפרסומות, באתר TGspot, ‏7 בנובמבר 2021
46. ↑  הפרסומות הגיעו לטלגרם: ככה זה יראה ויעבוד, באתר גיקטיים, ‏2021-10-27
47. ↑  אושרי אלקסלסי, ‏טלגרם הכריזה רשמית על טלגרם פרימיום, וחושפת מה נקבל תמורת התשלום, באתר Geektime
48. ↑  כתבה וריאיון עם מייסד "טלגראס"
49. ↑  "בגלל ארגון זיר"ה: נטוויז'ן החלה לחסום את טלגרם". *גיקטיים*. 2018-01-10. אורכב מ-המקור ב-2018-01-19. נבדק ב-2018-01-18.
50. ↑  איראן זה כאן: נטוויז’ן חסמה את טלגרם אחרי קבלת הוראות מזיר"ה | אינטרנט ישראל, באתר internet-israel.com, ‏2018-01-10
51. ↑  בנימין נתניהו פתח ב-11 בפברואר, מעריב פתחו ערוץ ב-13 בפברואר, עמית סגל פתח ב-14 בפברואר, משה כחלון פתח ב-18 בפברואר.
52. ↑  אתר למנויים בלבד אמיתי זיו, לא רק סמים, סקס ופוליטיקאים: טלגרם הגיעה למיליון משתמשים בישראל, באתר TheMarker‏, 15 במרץ 2018
53. ↑  אלון חכמון, ‏12 בני אדם נעצרו בחשד להפצת תמונות עירום של מאות נשים בטלגרם, באתר מעריב אונליין, 6 בנובמבר 2019
54. ↑  אלון חכמון, ‏דובר הליכוד הגיע למח"ש על מנת להתלונן על חדירה למכשיר הטלפון שלו, באתר מעריב אונליין, 30 באוקטובר 2019
55. ↑  קורונה - משרד הבריאות, באתר Telegram
56. ↑  Coronavirus Info, Telegram
57. ↑  telemetrio.io, Popular channels by Israel, Average views per post, telemetr.io (באנגלית)
58. ↑  יוסי הטוני, ‏חדש בווטסאפ: קבוצות של 512 משתתפים, באתר "אנשים ומחשבים", 12 ביוני 2022
59. ↑  שאלות נפוצות WhatsApp - קיבלתי הודעה על כך שהווידאו שלי ארוך מדי, ולכן לא יישלח, באתר WhatsApp.com
60. ↑  נחמה אלמוג, ‏חדש: שני חשבונות ווטסאפ במכשיר אחד, באתר "אנשים ומחשבים", 23 באוקטובר 2023
61. ↑  Why Isn’t Telegram End-to-End Encrypted by Default?
62. ↑  יאיר מור, ‏וואטסאפ האריכה את זמן מחיקת ההודעות, באתר ‏מאקו‏, 4 במרץ 2018
63. ↑  Voice Chats Done Right, Telegram, ‏23 בדצמבר 2020

| תוכנות מסרים מיידיים |
| --- |
| פעילות | ICQ • Pidgin • Trillian • Viber • וואטסאפ • Google Hangouts • מירנדה IM • סקייפ • הודעות (iOS) • טלגרם • Facebook Messenger • WeChat • fring • סנאפצ'ט • Tango • LINE‏ • Kik Messenger • סיגנל |
| אחרות | אודיגו • Windows Live Messenger • גוגל טוק • Google Allo |